Da flygtningene i 2015 strømmede til den græske ø Lesbos og derefter fortsatte op gennem Europa, var der ingen, der reddede flere op af vandet end danskeren Salam Aldeen og et spansk livredderhold. De var øens helte, unge atletiske mænd, og alle talte om dem.

Men de senere dage er menneskeretsadvokater og politikere strømmet til øen, for i dag begynder retssagen i Mytilini, som er hovedbyen på Lesbos.

Her står Salam Aldeen og en anden dansker, Mohamed Abassi, og tre spaniere anklaget for menneskesmugling, fordi de en nat sejlede ud for at redde en båd med flygtninge, som var kommet i havsnød på vej fra Tyrkiet til Lesbos.